În perioada 14 octombrie – 2 noiembrie, Asociația Culturală ISVOR prezintă Turneul Național Imago Mundi 2017. Cel mai nou proiect al ansamblului, „Isvor. Constantin Brâncuși” va fi performat de 10 artiști și itinerat în 10 săli de concerte din 10 orașe ale României: Studioul de Operă și Multimedia al Universității Naționale de Muzică – București; Centrul Multicultural și Educațional – Săcele; Sala Aula Magna a Universității „Transilvania” – Brașov; Sala Auditorium Maximum a Universității Babeș-Bolyai – Cluj-Napoca; Sala Filarmonicii „Banatul” – Timișoara; Centrul de Cultură Arcuș – Sfântu Gheorghe; Casa de Cultură „Geo Bogza” – Câmpina; Sala ProARTE, Colegiul Național „Decebal” – Deva”; Sala Thalia a Filarmonicii – Sibiu; Sala Aula Magna a Universității „1 Decembrie” – Alba Iulia.

Cu o bogată experienţă acumulată de-a lungul celor 16 ani de existenţă, primit cu entuziasm la Londra, New York, Lisabona, Berlin, Viena, Tunis sau Granada, ansamblul Imago Mundi propune o reconsiderare a muzicii tradiţionale româneşti din perspectiva compoziţiei contemporane.

Cu ocazia Turneului Național, ansamblul Imago Mundi experimentează un concept original, deschizându-se și devenind „hub artistic”: astfel, doi dintre membri (Adrian Buciu și Andreea Țimiraș) vor fi prezenți doar în concertul inaugural, celelalte concerte fiind susținute alături de invitați speciali: Matei Ioachimescu (flaute) și Adrian Precup (violoncel).

Concertul „Isvor. Constantin Brâncuşi” este dedicat marelui sculptor român, din a cărui viaţă şi operă este inspirat; este o reinterpretare – vizuală şi sonoră – a lumii lui Brâncuşi: de la cea gorjeană, unde s-a născut şi format spiritual, la cea pariziană care l-a desăvârşit artistic şi cultural. Lucrările ce alcătuiesc programul muzical sunt inspirate de muzica tradiţională oltenească; muzica Mariei Tănase (poate cea mai importantă voce pentru muzica tradiţională românească, dar şi una dintre marile iubiri ale lui Brâncuşi); muzica lui Erik Satie (compozitor francez, precursor al minimalismului, suprarealismului, muzicii repetitive sau al „théâtre de l'absurde”, interesat de muzica lăutarilor români şi bun prieten cu sculptorul român); sau, pur şi simplu, lucrări inspirate din opera lui Constantin Brâncuşi: Muza adormită, Pasărea măiastră, Cuminţenia pământului, Masa tăcerii, Coloana infinită.

Programul muzical este dublat de proiecţii foto/video, o instalaţie în mişcare ce comentează vizual – şi completează scenografic – universul sonor imaginat în spiritul şi onoarea operei brâncuşiene.

Turneul va fi încheiat de conferința/dezbatere pe tema „Brâncuși / Satie. Sculptură imponderabilă, muzică sculpturală” moderată de Virginia Barbu (cercetător ştiinţific în cadrul Sectorului „Arte vizuale şi arhitectură – perioada modernă” al Institutului de Istoria Artei „G. Oprescu”) și găzduită de Universitatea Națională de Muzică – București. Invitat: Cătălin Ștefănescu-Pătrașcu (compozitor, lector univ. dr. la catedra de Chitară a Universității Naționale de Muzică din București).

Imago Mundi sunt: Oana Ivaşcu – oboi; Daniel Ivaşcu – percuţie; Cătălin Ştefănescu-Pătraşcu – compoziţii, chitară, cobză; Ştefan Barbu – vioară; Adrian Buciu – flaute; Andreea Țimiraș – violoncel. Invitaţi speciali: Matei Ioachimescu – flaute; Adrian Precup – violoncel. Artişti vizuali: Florin Ghenade – foto / video; Cristian Stănoiu – proiecţii video live.

Intrarea este liberă la concertele din București, Brașov, Sfântu Gheorghe, Câmpina, Alba Iulia – în limita locurilor disponibile. Rezervările se pot face pe ontour.imagomundi.ro/rezervare. Pentru concertele de la Săcele, Cluj-Napoca, Timișoara, Deva și Sibiu, biletele vor putea fi achiziționate de la casele de bilete ale sălilor respective. Pentru Cluj-Napoca și Sibiu, biletele se găsesc și online pe biletmaster.ro și kompostor.ro.

Mai multe detalii pe site-ul turneului: ontour.imagomundi.ro.

Turneul Național Imago Mundi 2017 este un proiect cultural organizat de Asociația Culturală ISVOR și este co-finanțat de AFCN. Parteneri: Euphonia, Pilgrim Project, Universitatea Națională de Muzică București, Centrul Multicultural și Educațional Săcele, Depoul de Artă Urbană, Universitatea „Transilvania” Brașov, Filarmonica „Banatul” Timișoara, Centrul de Cultură Arcuș, Casa de Cultură „Geo Bogza” Câmpina, Asociația Culturală DevArt, Universitatea „1 Decembrie” Alba Iulia. Partener mobilitate: Brent. Partener media oficial: TVR. Parteneri media naționali: TVR3, AGERPRES, Radio România Muzical, Radio România Cultural, MKlasica.ro, BookHub, AJRP, Ceașca de cultură, inOras.ro. Parteneri media locali: TVR Cluj, TVR Timișoara, TVR Târgu-Mureș, Tribuna, Profil Cultural, Sibiu News, Cluju.ro, I Like Cluj, ClujLife, Cluj 24h.